Hallitus saa heti vastaansa opiskelijat: Helsingissä ja Tampereella osoitetaan mieltä lukukausimaksuja vastaan

Opiskelijat vaativat ilmaista koulutusta ja itsenäisyyttä elinkeinoelämän intresseistä.

Tuleva hallitus on ottamassa käyttöön lukukausimaksut EU- ja ETA-alueiden ulkopuolisista maista tuleville opiskelijoille. Joukko opiskelijoita ilmoittaa vastustavansa lukukausimaksuja ja vaatii kaikille ilmaista koulutusta mielenosoituksilla perjantaina Helsingissä ja Tampereella.

Mielenosoitusten koollekutsujat pitävät huolestuttavana, että yliopistojen rehtoritkin aktiivisesti vaativat lukukausimaksujen käyttöönottoa. Opiskelijoiden mielestä rehtorit johtavat yliopistoja markkinalogiikalla kuin yrityksiä.

”Suomalaisten politiikkojen ja yliopiston johdon on turha kuvitella, että Suomessa opiskelijat pysyisivät hiljaisina. Emme ole ’koulutustuotteita’ shoppailevia yliopiston asiakkaita, vaan osa yliopistoyhteisöä”, mielenosoituskutsussa kirjoitetaan.

Opiskelijat vaativat, että yliopistot ja muut oppimisen paikat pidetään autonomisina elinkeinoelämän intresseistä. He haluavat antaa yliopistoyhteisön jäsenille todellista vaikutusvaltaa yliopiston toimintaan.

Mielenosoittajien tunnuksena on punainen neliö, josta on maailmalla tullut koulutuksen kaupallistamista vastustavien mielenosoitusten symboli.